Rakennusliiton Suokas: Bernerin tiemaksut estävät työssäkäynnin

"Vaihtoehdoksi jää hommata lehmänkanttura ja muutama sika ja ryhtyä omavaraistalouteen."

Liikenneministeri Anne Berner (kesk.) hahmottelee liikenteeseen vallankumousta. Heikki Saukkomaa / Lehtikuva

Outi Laatikainen

Rakennusliiton varapuheenjohtaja Kyösti Suokas suomii blogissaan liikenneministeri Anne Bernerin (kesk.) ajatuksia tienkäyttömaksuista. Suokkaan mukaan Bernerin hankkeet ovat johtamassa työssäkäynnin vaikeutumiseen.

– Jossain vaiheessa saavutetaan taso, jossa tien käytön maksu yhdistettynä auton käyttökuluihin tekee rakentajien työssä käymisen kannattamattomaksi. Vaihtoehdoksi jää hommata lehmänkanttura ja muutama sika ja ryhtyä omavaraistalouteen. Tai myydä asunto eniten tarjoavalle ja muuttaa töiden perässä taajamaan, Suokas kirjoittaa blogissaan.

Berner hahmotteli ajatuksiaan ihmisten liikkumisen mullistamisesta Helsingin Sanomien haastattelussa jouluaattona. Ministerin johdolla selvitetään valtion liikenneverkkoyhtiön perustamista: valtion tiet, rautatiet ja meriväylät yhtiöitettäisiin, ja uusi yhtiö vastaisi maamme väylien ylläpidosta, kunnostuksesta ja rakentamisesta. Bernerin mukaan seuraava askel voisi olla, että yksityiset palveluntarjoajat ostaisivat väyläyhtiöltä teiden käytön ajokilometrejä ja sitten myisivät niitä kansalaisille.

– Jatkossa jokainen tiellä liikkuva maksaa rahastusoikeuden saaneelle yhtiölle. Vapautuksen piiriin päässevät kuitenkin tietä pitkin peltotilkulta toiselle siirtyvät traktorit, onhan kyse sentään kepulaisen ministerin hankkeesta, Suokas sivaltaa.

– Jos hallituksen poliittinen voima riittää liikenneministerin hankkeen läpiviemiseen, näemme mielenkiintoisia aikoja.

Lähteet: Kyösti Suokkaan blogikirjoitus, Helsingin Sanomat